Opførelsen af Aarhus Kommunes nye, store kontorhus til 600 millioner kroner i Gellerup går nu i gang.

Annonce

Tonen var munter og forventningsfuld, da Aarhus Kommune fredag middag satte opførelsen af et nyt stort kontorbyggeri til 1.000 ansatte i gang i Gellerup.

To blokke på Bentesvej er netop ved at blive for ryddet for indhold for senere at blive revet ned. Her skal være nye ungdomsboliger. Den nye byvej ses til venstre og til højre er det planlagt, at anden etape af letbanen skal køre. Foto: Axel Schütt

Det utraditionelle byggeri blev sat i gang ved et helt traditionelt spadestik, hvor rådmand Kristian Würtz og afdelingsleder Peter Thorsgaard fra entreprenørfirmaet A. Enggaard, i fællesskab trådte den polerede spade i jorden.

Rejsegildet fredag markerede den officielle byggestart. Fra venstre. Erik jespersen, direktør i Teknik og Miljø, projektleder for byggeriet, Bente Sejersen, afdelingsleder Peter Thorsgaard fra entreprenørfirmaet A. Enggaard A/S samt sekretariatschef Lone Dannerby Paulsen fra Teknik og Miljø. Foto: Axel Schütt

Og så kom indrømmelsen, ikke uden moro for gæsterne: »Vi har netop indsendt byggetilladelsen i dag,« sagde Peter Thorsgaard, der altså med spaden tyvstartede på graveriet. Mere gravearbejde blev det dog heller ikke til fredag.

Blokkene er for længst rykket ned og nu er den store grund over for Bazar Vest klar til at blive bebygget med et stort kontorhus. Foto: Axel Schütt

»Det er en rigtig stor dag for A. Enggaard, og vi begynder snart at støbe herude,« sagde afdelingslederen i forventning om at byggetilladelsen nok snart kommer.

Annonce

Udgift leases

Og mon ikke den dukker hurtigt op, for projektet har allerede været under forberedelse længe og entreprenørfirmaet og teknisk forvaltning har haft mange møder om kontorhuset, der skal opføres for 609 millioner kroner. Det er en udgift, som kommunen sender i udbud hos leasingfirmaer og derefter skal betale en årlig leasingafgift for på 16-17 mio. kr.

Pengene findes ved at sælge nuværende ejendomme, opsige kontorlejemål og ved de driftsbesparelser, der opnås ved at rykke sammen. Blandt andet får kommunen mulighed for at opsige et større lejemål i Frichsparken og sælge en administrationsbygning på Silkeborgvej.

Annonce

»Fornuftig økonomi«

»Ja, det er mange penge, men vi har råd til det. Der er en fornuftig økonomi i projektet, når vi lægger det hele sammen og samler alle afdelinger i Teknik og Miljø herude. Det vil gøre os mere effektive, at vi bliver samlet. Både fordi vi kan undgå dobbeltfunktioner og fordi man lettere kan mødes på tværs og borgere og bygherrer vil også spare tid, fordi de nemmere kan finde de forskellige afdelinger, de skal tale med, under samme tag og ikke skal rundt på flere adresser i kommunen,« siger Kristian Würtz.

Han glæder sig til at kontorhuset på 20.000 kvadratmeter står klart i efteråret 2018.

»Det bidrager væsentlig til at forandre Gellerup og åbne bydelen ligesom de veje, der er ved at blive lavet,« sagde rådmanden.

Annonce

Offentlig udsigt

»I det nye kontorhus bliver der en fantastisk udsigt fra øverste etage, og den har vi besluttet at give offentlig adgang til, så alle kan komme op og nyde udsigten,« tilføjede rådmanden.

Kontorhuset vil også få en café og restaurant, som skal udbydes. Rent teknisk ejes huset af det leasingfirma, der vinder opgaven med at finansiere, men kommunen vil over 25 år afdrage på gælden, så man efter 25 år har betalt cirka halvdelen, oplyser kommunens projektleder på byggeriet, Bente Sejersen fra Bygninger og Ejendomme i Aarhus Kommune.

»Hvis det var ren leje eller et rent afdragsfrit lån ville det ikke have været en god forretning for kommunen. Men i leasingafgiften ligger der et afdrag, og dermed bliver det en god forretning. Om 25 år skal det så afgøres, om man forlænger leasingen eller køber huset hjem til kommunen,« forklarer Bente Sejersen.

Kontorhuset får også et p-hus til 500 biler med gratis adgang samt en aflukket cykel-kælder til medarbejderne.